Wonderwerk ná kobra 8-jarige pik | Maroela Media
Wonderwerk ná kobra 8-jarige pik
Joshua de Beer sterk in die hospitaal aan nadat hy deur 'n Wipneuskobra gepik is. (Foto: verskaf)
Joshua de Beer se ouers is oortuig dat die gebede van hulle gemeenskap die rede is vir sy vinnige herstel ná 'n wipneuskobra hom die naweek op sy toon gepik het.
Die agtjarige Joshua het Saterdag saam met sy sussie in haar kamer op 'n plaas in Zandfontein, tussen Hartbeespoort en Brits in Noordwes, met blokkies gespeel toe hy in die krat getrap het waarin dié blokkies gebêre word. Dit is hier waar die kobra geskuil het en die niksvermoedende Joshua bygekom het.
Sy ouers het hom byna onmiddellik in die motor gelaai en na Mediclinic Brits gehaas. Johan de Beer, Joshua se pa, het ook 'n foto van die slang op 'n nood-WhatsApp-groep gelaai en na 'n vriend gestuur wat 'n veearts is.
"Vriende van ons het die hospitaal laat weet dat ons op pad is. Die personeel het gereed gestaan toe ons daar aankom," het Nadine de Beer, Joshua se ma aan Maroela Media, gesê.
Die hospitaal het slangkenner Jason Seale gekontak en hy het die gesin ook by die hospitaal ontmoet.
Seale het aan Maroela Media gesê die wipneuskobra – voorheen bekend as die Egiptiese kobra – is uiters giftig. Die gif van dié slangspesie is 'n sterk neurotoksiese gif wat die sentrale senuweestelsel en die slagoffer se asemhalingstelsel aantas. Die slangspesie kom wyd Suider‑Afrika voor.
Die besluit is geneem om nie dadelik vir Joshua teengif te gee nie, maar om hom eerder na die intensiewesorgeenheid van die Netcare Waterfall City-hospitaal in Midrand oor te plaas.
"Die eerste 24 uur was ongelooflik kritiek. Hulle moes eers sien hoe Joshua se lyf op die gif gaan reageer. Hy is die volgende dag na die hoësorgeenheid oorgeplaas sodat sy ma by hom kon wees. Dis waar hy nou aansterk."
Volgens Nadine het die gemeenskappe van Hartbeespoort en Brits byna onophoudelik vir Joshua gebid saam met gebedsgroepe van verskillende kerke reg oor Suid-Afrika.
"Ons as gesin is só dankbaar vir elke gebed."
Joshua se skoolgemeenskap was ook van die eerste dag na die voorval bankvas agter hom. Laerskool Generaal Hendrik Schoeman in Hartbeespoort het in die tussentyd die skool se profielfoto's op WhatsApp ook na 'n foto van Joshua verander ter ondersteuning van die gesin.
"God is wonderbaarlik en ons is dankbaar vir al die wonderwerke wat ons kon beleef die laaste drie dae.
"Dit gaan baie goed met Joshua vanoggend. Die dokters het reeds aangedui dat hulle vertrou dat hy 100% sal herstel."
Beurtkrag waarskynlik tot Saterdag verleng
Markiestent, konvensiesentrum bied opsies vir parlement
Bokke moet beter in Bloemfontein wees
Entrepreneurskompetisie wil Afrikaanse sakelui bemoedig, toerus
So dankbaar vir Joshua en sy gesin.
Heerlik om goeie nuus te lees.
Prys die Here
Jy moet ingeteken wees om te stem290Jy moet ingeteken wees om te stem
Baie dankbaar dat hy goed herstel! Dank die Vader! Ongelukkig is dit meestal kinders wat gepik word in hul eie huis en daarom sal ek nie een lewend hou as ek hom kry nie! Veral nie in my huis nie!